Broj: 711-I-819-P-6-18/19-05-11

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Ivice Musića, općinskog načelnika Općine Lišane Ostrovičke**,na 43. sjednici, održanoj 14. ožujka 2019.g., donosi sljedeću:

**ODLUKU**

 **Postupak za odlučivanje o sukobu interesa protiv dužnosnika Ivice Musića, općinskog načelnika Općine Lišane Ostrovičke, povodom okolnosti stupanja u radni odnos Marine Mamić u Općini Lišane Ostrovičke, navedenih u prijavama zaprimljenim 4. siječnja 2018.g. i 8. siječnja 2018.g., neće se pokrenuti, s obzirom da iz prikupljenih podataka i dokumentacije ne proizlazi da je povodom stupanja u radni odnos navedene osobe došlo do moguće povrede odredbi ZSSI-a od strane prijavljenog dužnosnika.**

Obrazloženje

Protiv dužnosnika Ivice Musića, općinskog načelnika Općine Lišane Ostrovičke, podnesena je 4. siječnja 2018.g. prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-76-P-6/18-01-2, povodom koje se vodi predmet broj P-6/18.

U prijavi se u bitnom navodi da je na Natječaju za imenovanje pročelnika Jedinstvenog upravnog odjela Općine Lišane Ostrovičke izabrana Marina Mamić, koja ne ispunjava uvjete natječaja, i koja je bila kandidat na izborima za Općinsko vijeće Općine Lišane Ostrovičke, na listi dužnosnika Ivice Musića.

Dana 8. siječnja 2018.g. zaprimljena je nova prijava podnesena protiv istog dužnosnika u kojoj se navodi u bitnom isto kao i u prijavi od 4. siječnja 2018.g. Ova prijava zaprimljena je pod brojem: 711-U-119-P-6/18-02-2.

Člankom 3. stavkom 1. podstavkom 43. ZSSI-a propisano je da su općinski načelnici dužnosnici u smislu odredbi navedenog Zakona. Stoga je i Ivica Musić, povodom obnašanja dužnosti općinskog načelnika Općine Lišane Ostrovičke obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povodom navoda u prijavi Povjerenstvo je pribavilo relevantne podatke i dokumentaciju kako bi utvrdilo postoje li okolnosti koje ukazuju da je prijavljeni dužnosnik svojim postupanjem ili propustom počinio povredu odredbi ZSSI-a.

Povjerenstvo je od Općine Lišane Ostrovičke zatražilo dostavu natječajne dokumentacije, uključujući odluku o odabiru kandidata na Natječaju za imenovanje pročelnika Jedinstvenog upravnog odjela Općine Lišane Ostrovičke.

U prilogu očitovanja Općine Lišane Ostrovičke, KLASA: 022-03/18-02/02 od 14. veljače 2018.g., dostavljena je natječajna dokumentacija te Rješenje o odabiru kandidata na Natječaju za imenovanje pročelnika Jedinstvenog upravnog odjela Općine Lišane Ostrovičke.

Uvidom u Natječaj za imenovanje pročelnika Jedinstvenog upravnog odjela Općine Lišane Ostrovičke, KLASA: 022-01/17-01/128 od 18. listopada 2017.g, utvrđeno je kako je općinski načelnik Općine Lišane Ostrovičke raspisao Natječaj za imenovanje pročelnika Jedinstvenog upravnog odjela Općine Lišane Ostrovičke – 1 izvršitelj, na neodređeno vrijeme u nepunom radnom vremenu od 4 sata dnevno, uz probni rad od 3 mjeseca. U Natječaju su navedeni stručni uvjeti potrebni za imenovanje pročelnika, a to su: magistar pravne ili ekonomske struke, najmanje jedna godina radnog iskustva na odgovarajućim poslovima, organizacijske sposobnosti, komunikacijske vještine, položen državni stručni ispit i poznavanje rada na računalu. Natjecati se mogu kandidati koji su prema ranijim propisima stekli visoku, odnosno višu stručnu spremu odgovarajuće struke. Iznimno, na radno mjesto pročelnika Jedinstvenog upravnog odjela, sukladno članku 24. stavku 2. Uredbe o klasifikaciji radnih mjesta u lokalnoj i područnoj (regionalnoj) samoupravi, može biti imenovan sveučilišni prvostupnik struke, odnosno stručni prvostupnik struke koji ima najmanje pet godina radnog iskustva na odgovarajućim poslovima i ispunjava druge uvjete za imenovanje. Radnim iskustvom na odgovarajućim poslovima razumijeva se radno iskustvo ostvareno na poslovima netom navedenog stupnja obrazovanja (stručne spreme) ili struke po mogućnosti vezano za djelokrug djelatnosti lokalne uprave ili samouprave. Natječajem je dalje propisana dokumentacija koja se treba priložiti prijavi, sam postupak predaje prijave i daljnji tijek natječajnog postupka.

Uvidom u Izvješće o provedenom postupku prijema u službu na neodređeno vrijeme za pročelnika Jedinstvenog upravnog odjela Općine Lišane Ostrovičke, KLASA: 022-01/17-01/128 od 15. studenog 2017.g., utvrđeno je da je Povjerenstvo za provedbu natječaja, koje čine predsjednik i dva člana, 8. studenog na web stranici Općine Lišane Ostrovičke objavilo poziv na prethodnu provjeru znanja i sposobnosti kandidata koji ispunjavaju formalne uvjete. Na pisanu provjeru znanja pristupio je samo jedan kandidat, Marina Mamić, koji je ostvario 10 od 10 bodova. Povjerenstvo za provedbu natječaja je provelo intervju sa kandidatom i jednoglasno joj dodijelilo 10 bodova. Povjerenstvo za provedbu natječaja je potom utvrdilo rang listu kandidata na kojoj je jedan kandidat, Marina Mamić sa ukupno 20 bodova.

Iz rješenja o imenovanju pročelnice Jedinstvenog upravnog odjela Općine Lišane Ostrovičke, KLASA: UP/I-022-05/17-03/12 od 16. studenog 2017.g., proizlazi kako su na natječaj pristigle dvije molbe, Marine Mamić i Sandre Fuzul. Obje kandidatkinje ispunjavale su formalne uvjete natječaja. Kandidatkinje su pozvane na prethodnu provjeru znanja i sposobnosti, ali je kandidatkinja Sandra Fuzul dostavila pisanu izjavu o odustajanju od prijave na natječaj. Testiranju je pristupila Marina Mamić i ostvarila 10/10 bodova te je pozvana na intervju na kojem joj je dodijeljeno 10 bodova. Sukladno članku 23. Zakona o službenicima i namještenicima u lokalnoj i područnoj (regionalnoj) samoupravi, Povjerenstvo za provedbu natječaja dostavilo je općinskom načelniku izvješće o provedenom postupku i rang listi. Sukladno tome, općinski načelnik Ivica Musić donio je predmetno rješenje kojim se Marina Mamić, stručna prvostupnica javne uprave, imenuje pročelnicom Jedinstvenog upravnog odjela Općine Lišane Ostrovičke na neodređeno vrijeme uz probni rad od tri mjeseca. Rješenjem je utvrđeno kako Marina Mamić ima 3 godine radnog staža, od toga 1 godinu na odgovarajućim poslovima, da ima položen državni stručni ispit i da je dužna započeti s radom 16. studenog 2017.g.

Uvidom na internetske stranice Općine Lišane Ostrovičke utvrđeno je kako je Općinsko izborno povjerenstvo Općine Lišane Ostrovičke na lokalnim izborima 2017. objavilo Pravovaljane kandidacijske liste za izbor članova Općinskog Vijeće Općine Lišane Ostrovičke. Uvidom u Pravovaljanu kandidacijsku listu grupe birača nositelja Ivice Musića utvrđeno je kao se na rednom broju 7. liste nalazi Marina Mamić. Usporedbom OIB-a utvrđeno je kako se radi o kandidatu na predmetnom Natječaju za imenovanje pročelnika Jedinstvenog upravnog odjela.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u pribavljene podatke i dokumentaciju Povjerenstvo je utvrdilo kako je Marina Mamić u radni odnos u Općini Lišane Ostrovičke stupila nakon provedenog javnog natječaja za pročelnicu Jedinstvenog upravnog odjela Općine Lišane Ostrovičke. Za istaknuti je kako je navedena bila jedini kandidat javnog natječaja s obzirom da je druga osoba koja je ispunjavala formalne uvjete tijekom natječajnog postupka odustala od prijave na natječaj. Postupak po natječaju provodilo je Povjerenstvo za provedbu natječaja od tri člana, a na temelju njegovog prijedloga općinski načelnik Općine donio je rješenje o imenovanju pročelnice Jedinstvenog upravnog odjela Općine Lišane Ostrovičke 16. studenog 2017.g.

U pogledu povezanosti dužnosnika Ivice Musića i Marine Mamić, iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena niti jedna druga činjenica ili okolnost koja bi povezivala navedene dužnosnike osim činjenice da je Marina Mamić na lokalnim izborima 2017.g. bila na Kandidacijskoj listi grupe birača čiji je nositelj bio dužnosnik Ivica Musić. Povjerenstvo ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

U pogledu zakonitosti provedenog Natječaja za imenovanje pročelnika Jedinstvenog upravnog odjela Općine Lišane Ostrovičke, Povjerenstvo je utvrdilo kako je prilikom zapošljavanja Marine Mamić proveden javni natječaj, da je isti provodilo Povjerenstvo za provedbu natječaja sastavljeno od tri člana, da je na istom Marina Mamić u konačnici bila jedini kandidat te da je udovoljavala svim formalnim uvjetima natječaja, kao i da je ostvarila potrebni broj bodova za zapošljavanje. Povjerenstvo napominje kako nije nadležno za ispitivanje i utvrđivanje zakonitosti provedbe natječaja za prijem u radni odnos u tijelima lokalne samouprave, ali može ispitivati postupanje dužnosnika u istom, u kontekstu povrede odredbi ZSSI-a, ako postoje okolnosti koje ukazuju na moguću povredu ZSSI-a. Povjerenstvo također naglašava kako je protiv rješenja o imenovanju pročelnice moguće pokretanje upravnog spora, što je i navedeno u Uputi o pravnom lijeku rješenja od 16. studenog 2017.g.

Slijedom gore navedenog, iz prikupljenih podataka i dokumentacije prikupljene povodom navoda u prijavama zaprimljenim 4. siječnja 2018.g. i 8. siječnja 2018.g., ne proizlazi da je povodom stupanja u radni odnos Marine Mamić došlo do moguće povrede odredbi ZSSI-a počinjene od strane prijavljenog dužnosnika. S obzirom da se u prijavama ukazuje na moguće nepravilnosti u postupku predmetnog Natječaja Odluka Povjerenstva dostavit će se na znanje Ministarstvu uprave.

Slijedom navedenog, Povjerenstvo je donijelo odluku kao što je navedeno u izreci ovoga akta.

 PREDSJEDNICAPOVJERENSTVA

 Nataša Novaković, dipl.iur.

Dostaviti:

1. Dužnosnik Ivica Musić, elektroničkom dostavom
2. Podnositelj, putem dostavljene adrese e-pošte
3. Ministarstvo uprave, na znanje
4. Objava na internetskoj stranici Povjerenstva
5. Pismohrana